Asiyesikia la mkuu huvunjika guu

ASIYESIKIA LA MKUU HUVUNJIKA GUU 
Naam! Chambilecho wahenga hawakukosea waliponena kuwa asiyesikia la mkuu huvunjika guu. Methali hii ina maana kuwa ukikataa katakata kuyatega masikio yako kuyasikia ya watu basi utafunzwa na ulimwengu. Methali hii inaweza kulinganishwa na asiyefunzwa na mamaye hufunzwa na ulimwengu. 

Hapo kale, kulikuwa na kipusa mmoja aliyeumbwa akaumbika. Alikuwa na urembo wa sahani. Vidole vyake vilisimama tisti kama vitumbua vilivyochongwa na mfinyanzi wa kitaalamu. Kiuno chake 
cha nyigu kiliwapendeza adinasi wengi. Ungemwangalia malinga yake hata ya chawa kando. Aaah! Bila kusahau umbo lake likawa la kuwatamanisha watamanio. Hakuwa mwembamba wala mnene si mrefu 
si mfupi. Alipotembea, mwendo wa bak bandika bak bandua, waja wengi. waliyakodoa macho yao kodokodo na kumzubalia zubezube. Kwa kweli, jina lake Chaurembo lilimfaa yeye tu! 

Fauka ya hayo, Chaurembo alipelekwa kwenye shule iliyopendeka ungedhani yeye alikuwa mwana wa mfalme. Kila kukuchao, ungemwona abu yake, akimpeleka shuleni kwa shangingi lake jeupe kama theluji. Mumo humo shuleni, alijulikana kama ngwenje. Walimu walimuenzi kwa dhati. Darasani hakuwahi kuwa mkia yaani alikuwa yeye ndiye aliyekuwa gwiji. Alipewa zawadi chekwachekwa na walimu alipoibuka mshindi. Yakini! Chanda chema huvikwa pete. 

Nako chengoni alikuwa anapendwa sana na wavyele wake. Kwao, yeye ndiye aliyekuwa mwana wa pekee. Hakuwa na mnuna wakucheza naye. Wazazi wake waliamini kuwa mwanao atakuwa na hadhi ya kufaa kule usoni. Kila alipofika nyumbani, alikaribishwa kwa mikono miwili na kupewa sharubati na vitafunio. Ala! Raha iliyoje. Kila alichoitisha alipewa hata bila kupoteza mwia wowote. Wazazi wake walidabuka kila walipomwona bintiye. Kando na hayo, walikuwa watu wenye donge nono. Chaurembo pia alikuwa mtu mwenye heshima na pia ni wengi walimpenda kijijini. Kwa kweli heshima si utumwa. 

Siku nenda siku rudi, Chaurembo alifikia umri wa kubaleghe. Tabia zake zilianza kuwa duni. Watu walipigwa na butwaa wakabung'aa wakabaki wameduwaa waliposikia kuwa tabia zake zilinuka fe! Alianza kuvalia lebasi zisizo pendeza. Alikataa kata kata kwenda shule. Nina yake alijaribu kumpa mawaidha lakini hakusikia la mwadhni wala la mteka maji msikitini. Kwa kweli, alitia nta masikioni. Kijijini alirandaranda kama mbwa kokoko. Alikuwa dufu la mtu. Alikuwa na wandani waliokuwa na tabia chwara. Watu waliomtambua kama kipusa aliyetulia tuli lau maji mtunguni hawakuamini. 

Tafadhali mwanangu, naomba uwe mtoto mzuri kama hapo awali, mama yake alimwambia.Sitaki! Achana na maisha yangu! Chaurembo alisema huku amenuna kama andazi lililotiliwa hamira. Alijiunga kwa kikundi cha watu kilichokuwa na tabia zilizooza na kuozeana. Hulka zake zilikuwa mbaya hata ibilisi mwenye baba wa maovu hajawai kuyatenda. Kabla ya kinyanyua kunawa uso kwa mate, Chaurembo angepatikana vilabuni tofauti akijiburudisha kwa vinywaji tofauti. Alisakata densi na watu tofauti. Abu yake pia alijaribu kumpa mawaidha lakini alitilia komango masikioni. Wazazi wake waliufuatilia mawaidha na methali isemayo atafutaye hachoki na akichoka keshapata. 

Chaurembo naye alijiona, amevunja ungo na ametosha kuhusiana na ngono. Baada ya siku si ayami alihimli na kuwa hawezi kutembea nje. Habari zake zilisambaa jinsi hewa ilivyo kote duniani. Marafiki wake wote walimtoroka akawa hana mbele wala nyuma. Kwa kweli, shida haina hodi dhiki haitangazi. inapomjia mtu. Mla nawe hafi nawe ila tu mzaliwa nawe. Siku nenda siku rudi, Chaurembo aliamua aende kwenye mganga ili amtatulie ndwele alizokuwa nazo. Mganga alimwambia kuwa alikuwa ameugua ugonjwa usio na tiba...UKIMWI. Machozi yalimtirika huku jasho jembamba likimtoka. Alijaribu kuwapigia bui wake lakini wote hawakushika simu. Alitamani dunia ifunguke na immeze mzima lakini yalikuwa yameshamwagika.

Aliporejea nyumbani, aliwaambia wavycle wake aliyoambiwa na tabibu. Ikhlasi, uchungu wa mwana ajuaye ni mzazi. Walipigwa na butwaa walipoyasikia maneno hayo na kusafiri kwenye matwana isiyohitaji nauli walipofahamu kuwa alikuwa na UKIMWI. Kwa kweli majuto ni mjukuu huja baadaye. 
Alilia kwa uchungu lakini kilio si dawa. Masaibu yalikuwa yameshamwandama. 

Muda si kuduchu, nyondenyonde za kila aina zikamvamia Chaurembo. Wazazi wake wakisaka matabibu lakini jitihada zao ziliambulia patupu. Chaurembo aliketi kitako kwenye jabali huku akivuta taswira ya ujana wake. Yakini, wahenga hawakutujengea mastakimu kwa matofali ya barafu walipolonga kuwa ujana ni moshi, uendapo haurudi. Machozi yalimtiririka huku akikumbuka wasia wa mamake. Wavyele wake walianza kujuta. 

Ngozi ya Chaurembo iliyokuwa nzuri iliduduika na baadaye alikuwa dufu la mtu. Ilikuwa huzuni kuu katika familia yake lakini kilicho na mwanzo hakikosi mwisho.